Priekšlikums PADOMES REGULA, ar ko groza Regulu (EK) Nr. 974/98 attiecībā uz euro ieviešanu Lietuvā /* COM/2014/0325 final - 2014/0169 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Komisija 2014. gada 4. jūnijā publiskoja priekšlikumu Padomes lēmumam saskaņā ar 140. panta 2. punktu Līgumā par Eiropas Savienības darbību (turpmāk “Līgums”), norādot, ka Lietuva ir izpildījusi euro pieņemšanai nepieciešamos nosacījumus un ka no 2015. gada 1. janvāra ir atcelts Lietuvas izņēmuma statuss. Labvēlīga lēmuma gadījumā Padomei pēc tam būs jāveic citi vajadzīgie pasākumi, lai Lietuvā ieviestu euro. Padomes Regula (EK) Nr. 974/98 par euro ieviešanu[1] reglamentē euro sākotnējo ieviešanu pirmās kārtas eurozonas dalībvalstīs un Grieķijā[2]. Minētajā regulā grozījumi izdarīti ar: - Regulu (EK) Nr. 2169/2005, lai sagatavotos euro zonas turpmākai paplašināšanai, - Regulu (EK) Nr. 1647/2006, lai to attiecinātu uz Slovēniju (kura euro pieņēma 2007. gada 1. janvārī), - Regulu (EK) Nr. 835/2007, lai to attiecinātu uz Kipru (kura euro pieņēma 2008. gada 1. janvārī). - Regulu (EK) Nr. 836/2007, lai to attiecinātu uz Maltu (kura euro pieņēma 2008. gada 1. janvārī), - Regulu (EK) Nr. 693/2008, lai to attiecinātu uz Slovākiju (kura euro pieņēma 2009. gada janvārī), - Regulu (ES) Nr. 670/2010, lai to attiecinātu uz Igauniju (kura euro pieņēma 2011. gada janvārī), - Regulu (ES) Nr. 678/2013, lai to attiecinātu uz Latviju (kura euro pieņēma 2014. gada janvārī). Lai Regula (EK) Nr. 974/98 attiektos arī uz Lietuvu, minētajā regulā jāpievieno atsauce uz šo dalībvalsti. Šajā priekšlikumā iekļauti vajadzīgie minētās regulas grozījumi. Lietuvas Nacionālajā euro ieviešanas plānā ir noteikts, ka jāpiemēro tā sauktais “lielā sprādziena” scenārijs, t. i., minētajā dalībvalstī vienlaikus jāpieņem euro par Lietuvas valūtu un jāievieš euro banknotes un monētas. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMA REZULTĀTI Oficiālā procedūra, kas veicama pēc tam, kad Komisija iesniegusi Padomes lēmuma priekšlikumu, ietver apspriešanos ar ECB. Ekonomikas un finanšu komitejā un ECOFIN/Eurogrupā notiek regulāras apspriedes ar dalībvalstīm par dažādiem ekonomikas politikas uzdevumiem dalībvalstīs. Minētās apspriedes ietver neformālas apspriedes par jautājumiem, kas tieši saistīti ar priekšdarbiem attiecībā uz iespējamo pievienošanos eurozonai (tostarp valūtas maiņas kursa politiku). Dialogs ar akadēmiskās vides pārstāvjiem un citām ieinteresētajām grupām norisinās konferenču/semināru veidā un pēc ad hoc principa. Ekonomikas procesus eurozonā un dalībvalstīs novērtē atbilstīgi vairākām ekonomikas politikas koordinācijas un uzraudzības procedūrām (konkrēti, saskaņā ar Līguma 121. pantu), kā arī Komisijai pastāvīgi uzraugot un analizējot procesus katrā valstī atsevišķi un eurozonā kopumā (tostarp izmantojot prognozes, regulāras publikācijas, devumu Ekonomikas un finanšu komitejā un ECOFIN/Eurogrupā). Ievērojot proporcionalitātes principu un iepriekšējo praksi, Komisija ierosina neveikt oficiālu ietekmes novērtējumu. 3. PRIEKŠLIKUMA JURIDISKIE ASPEKTI 3.1. Juridiskais pamats Šā priekšlikuma juridiskais pamats ir Līguma 140. panta 3. punkts, kas ļauj noteikt citus nepieciešamos pasākumus euro ieviešanai dalībvalstī, kuras izņēmuma statuss ir atcelts saskaņā ar Līguma 140. panta 2. punktu. Padome, pēc Komisijas priekšlikuma un apspriedusies ar ECB, rīkojas saskaņā ar lēmumu, ko vienprātīgi pieņem dalībvalstis, kuru valūta ir euro, un attiecīgā dalībvalsts. 3.2. Subsidiaritāte un proporcionalitāte Priekšlikums ir Savienības ekskluzīvā kompetencē. Tāpēc subsidiaritātes principu nepiemēro. Šī iniciatīva ir paredz vienīgi tos pasākumus, kas vajadzīgi izvirzītā mērķa sasniegšanai, tāpēc tā atbilst proporcionalitātes principam. 3.3. Juridiskā instrumenta izvēle Regula ir vienīgais piemērotais juridiskais instruments, ar ko grozīt Padomes Regulu (EK) Nr. 974/98 par euro ieviešanu. 4. IETEKME UZ BUDŽETU Priekšlikums neietekmē Savienības budžetu. 5. KOMENTĀRI PAR ATSEVIŠĶIEM PANTIEM 5.1. 1. pants Saskaņā ar Regulas (EK) Nr. 974/98 1. panta a) apakšpunktu un 1.a pantu minētās regulas pielikuma tabulā ir uzskaitītas iesaistītās dalībvalstis un attiecībā uz visām šīm dalībvalstīm noteikta euro pieņemšanas diena, skaidras naudas nomaiņas diena un vajadzības gadījumā pakāpeniskas izņemšanas no apgrozības periods. Saskaņā ar Regulas (EK) Nr. 974/98 1. panta i) apakšpunktu pakāpeniskas izņemšanas no apgrozības periodu var piemērot dalībvalstīm tikai tad, ja, euro pieņemšanas diena un skaidras naudas nomaiņas diena ir viena un tā pati. Tas nebija attiecināms uz vienpadsmit dalībvalstīm, kuras euro pieņēma 1999. gada 1. janvārī, un uz Grieķiju, kura euro pieņēma 2001. gada 1. janvārī. Slovēnijas, Kipras, Maltas, Slovākijas, Igaunijas un Latvijas euro pieņemšanas diena un skaidras naudas nomaiņas diena bija viena un tā pati (2007. gada 1. janvāris Slovēnijā, 2008. gada 1. janvāris Kiprā un Maltā, 2009. gada 1. janvāris Slovākijā, 2011. gada 1. janvāris Igaunijā, 2014. gada 1. janvāris Latvijā), taču šīs valstis izvēlējās nepiemērot pakāpeniskas izņemšanas no apgrozības periodu. Arī Lietuvas Nacionālajā euro ieviešanas plānā ir paredzēta vienota euro pieņemšanas diena un skaidras naudas nomaiņas diena (2015. gada 1. janvāris), un šī dalībvalsts ir izvēlējusies nepiemērot pakāpeniskas izņemšanas no apgrozības periodu. Ar šo pantu Lietuvu un tālāk norādītos attiecīgos šīs dalībvalsts datus protokolā norādītajā secībā iekļauj Regulas (EK) Nr. 974/98 pielikuma tabulā. Dalībvalsts || Euro pieņemšanas diena || Skaidras naudas nomaiņas diena || Dalībvalsts ar pakāpeniskas izņemšanas no apgrozības periodu “Lietuva || 2015. gada 1. janvāris || 2015. gada 1. janvāris || Nē” 5.2. 2. pants Ar šo pantu regulas spēkā stāšanās dienu nosaka 2015. gada 1. janvārī, nodrošinot to, ka tā būs piemērojama atbilstoši citu ar euro pieņemšanu Lietuvā saistīto Padomes tiesību aktu īstenošanas grafikam, t. i., atbilstoši izņēmuma statusa atcelšanas dienai un Lietuvas lita maiņas kursa spēkā stāšanās dienai. 2014/0169 (NLE) Priekšlikums PADOMES REGULA, ar ko groza Regulu (EK) Nr. 974/98 attiecībā uz euro ieviešanu Lietuvā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 140. panta 3. punktu, ņemot vērā Eiropas Komisijas priekšlikumu[3], ņemot vērā Eiropas Centrālās bankas atzinumu[4], tā kā: (1) Padomes Regula (EK) Nr. 974/98[5] paredz to dalībvalstu valūtu aizstāšanu ar euro, kuras ir izpildījušas euro pieņemšanai vajadzīgos nosacījumus, kad Kopiena sāka Ekonomikas un monetārās savienības trešo posmu. (2) Saskaņā ar 2003. gada Pievienošanās akta 4. pantu Lietuva ir dalībvalsts ar izņēmuma statusu, kas definēts 139. panta 1. punktā Līgumā par Eiropas Savienības darbību (turpmāk “Līgums”). (3) Saskaņā ar Padomes Lēmumu 2014/../ES (2014. gada [..]) par euro pieņemšanu Lietuvā 2015. gada 1. janvārī[6] Lietuva ir izpildījusi euro pieņemšanai nepieciešamos nosacījumus, un no 2015. gada 1. janvāra Lietuvas izņēmuma statuss ir jāatceļ. (4) Lai Lietuva ieviestu euro, uz Lietuvu jāattiecina spēkā esošie euro ieviešanas noteikumi, kas izklāstīti Regulā (EK) Nr. 974/98. (5) Lietuvas Nacionālajā euro ieviešanas plānā ir paredzēts, ka euro banknotēm un monētām būtu jākļūst par šīs dalībvalsts likumīgo maksāšanas līdzekli dienā, kad euro ievieš par tās valūtu. Tādējādi euro pieņemšanas dienai un skaidras naudas nomaiņas dienai būtu jābūt 2015. gada 1. janvārim. Pakāpeniskas izņemšanas no apgrozības periods nebūtu jāpiemēro. (6) Tāpēc būtu attiecīgi jāgroza Regula (EK) Nr. 974/98, IR PIEŅĒMUSI ŠO REGULU. 1. pants Regulas (EK) Nr. 974/98 pielikumu groza saskaņā ar šīs regulas pielikumu. 2. pants Šī regula stājas spēkā 2015. gada 1. janvārī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs [1] OV L 139, 11.5.1998., 1. lpp. [2] Sk. Padomes Regulu (EK) Nr. 2596/2000 (2000. gada 27. novembris), ar ko groza Padomes Regulu (EK) Nr. 974/98 par euro ieviešanu (OV L 300, 29.11.2000., 2. lpp.). [3] OV C [..], [..], [..]. lpp. [4] OV C [..], [..], [..]. lpp. [5] Padomes Regula (EK) Nr. 974/98 (1998. gada 3. maijs) par euro ieviešanu (OV L 139, 11.5.1998, 1. lpp.). [6] OV L [..], [..], [..] lpp.